Вечарына «Святы Пакроў загнаў у хлеў кароў»

Ход мерапрыемства

На дварэ сярэдзіна восені — кастрычнік. З палёў звезены лён і бульба, закончана сяўба азіміны, чалавек у гэты час мог убачыць плён свайго гаспадарскага клопату. Настаў час вялікага заключнага свята, свята шчырай падзякі маці-зямлі. У царкоўным календары такое хрысціянскае свята прыпадае на 14 кастрычніка — менавіта ў гэты дзень царква ўшаноўвае вялікую падзею — святыя Пакровы. Так,   
у 910 годзе ва Улахернскім храме ў Канстанцінопалі перад калекам Андрэем і яго вучнем Епіфаніем паўстала Божая Маці і, узняўшы над імі белае покрыва, звярнулася да Бога з малітвай аб уратаванні свету і збавенні людзей ад наканаваных лёсам няшчасцяў.

Да гэтага часу ў народнай свядомасці лічыцца, што ў гэты дзень у прыродзе адбываюцца важныя змены: Пакроў «замыкае» на зіму зямлю, якую вясной павінен будзе адамкнуць святы Юрый, а ўся хатняя жывёла пераводзілася на стойлавае ўтрыманне.

Дзеючыя асобы

Гаспадар

Гаспадыня

Аленка — іх дачка

Госці

Дзея адбываецца ў музеі «Беларуская хатка».

**Гаспадыня** *(завіхаючыся ля стала).* Дачушка, прынясі, калі ласка, другі абрус, набіваны, а гэты пакладзі ў куфар.

Дае зняты са стала абрус дачцэ Аленцы. Аленка бярэ абрус і ідзе да куфра. Там яна кладзе яго ў куфар, дастае набіваны абрус, падае маці.

**Аленка.** Штосьці тата доўга забавіўся на вуліцы.

**Гаспадыня.** Сёння святыя Пакровы, а ў народзе кажуць: «Святыя Пакровы паставілі ў хлеў каровы». На пашу кароўкі свае мы ганяць не будзем: раніцай шэрань доўга трымаецца на траве, гэта можа зашкодзіць жывёле. Таму, дачушка, нашы кароўкі будуць стаяць у хляве. А бацька зараз дае ім сена.

У хату заходзіць гаспадар, нясе дровы, кладзе іх каля печы.

**Гаспадар.** Ну што, мае гаспадынькі, гатовы сустракаць гасцей?

**Аленка.** Гатовы, татачка, гатовы.

У дзверы пастукалі.

**Гаспадыня** *(адчыняе дзверы).* Добры дзень, госцікі, калі ласка, у хату да нас просім, заходзьце. Госць у хату — сонца ў хату*.*

**Гаспадар.** Добры вечар усім вам, нашы госці. Дзякуем, што вы да нас завіталі.

**Гаспадыня.** Рады мы ўбачыць вас у нашай хаце, смачным караваем вас пачаставаці.

**Гаспадар.** Заходзьце, госці дарагія! Запрашаем у хату! Чырвонаму госцю — чырвонае месца.

**Гаспадыня.** У нашым краі існуе цудоўны звычай — вітаць гасцей хлебам-соллю, які падаюць на ручніку. Ручнік — гэта сімвал чысціні, цяпла беларускай зямлі і роднай хаты.

**Дачка** (падносіць каравай).

Я звычай маці сваёй зберагаю,

Усіх гасцей хлебам-соллю вітаю.

Кожны з вас будзе ўсмешкай сагрэт,

Калі ласка, прыміце наш хлеб.

**Гаспадар.** Любіць наш народ папрацаваць, але любіць і адпачыць. Давайце, госцікі паспяваем.

Госці спяваюць песню «Ручнікі».

**Першы госць.** Вось і скончылася лета. Закончана летняе і асеняе жніво, звезены лён і выкапана бульба. Пасеяна азіміна. Можна бачыць плён гаспадарскага клопату. На змену верасню прыйшоў кастрычнік. А ў народзе кажуць: «У кастрычніку і хата з дрывамі, і гаспадар з лапцямі».

**Другі госць.** Але цяжка паверыць у тое, што працоўны чалавек, які першую палову года спраўляў цэлы шэраг свят і абрадаў дзеля таго, каб заахвоціць прыроду і заручыцца яе падтрымкай, не меў у сваім календары вялікага заключнага свята, свята шчырай падзякі маці-зямлі. Але калі зазірнуць у царкоўны каляндар, то можна ўбачыць, што менавіта на 14 кастрычніка прыпадае вялікае свята Пакровы.

**Трэці госць.** Святкуючы Пакровы, царква ўшаноўвае падзею, якая адбылася ў 910 годзе ў храме ў Канстанцінопалі. Перад калекам Андрэем і яго вучнем Епіфаніем паўстала Божая Маці і, узняўшы над ім белае покрыва, звярнулася да Бога з малітвай аб уратаванні свету і збавенні людзей ад няшчасцяў.

**Чацвёрты госць.** Лічылася, што ў прыродзе ў гэты дзень адбываюцца важныя змены: Пакроў «замыкае» на зіму зямлю, якую вясной павінен будзе адамкнуць святы Юрый. Пасля гэтага ўжо ніхто не мог знайсці скарб, а той, хто пасее на Пакроў, не будзе мець чым карміць кароў. Гаспадар абавязкова павінен накарміць кароўку сенам.

**Пяты госць.** На гэтае свята звычайна пачыналіся першыя замаразкі: «Святы пакроў накрыў зямлю жоўтым лістом, маладым сняжком, ваду — лёдам, пчалу — мёдам».

**Гаспадыня.** Дарагія госцікі, усё, што вы цяпер расказалі, вельмі цікава, але давайце ўспомнім прыметы з народнага календара, па якіх можна было прадказаць надвор’е.

**Шосты госць.** Гэта можна, слухайце:

Калі да Пакроў не было снегу, то не будзе яшчэ два тыдні.

**Сёмы госць.** Калі да Пакрова дня снег не пакрые зямлі, то і на Каляды не будзе снегу.

**Восьмы госць.** Якое надвор’е ў дзень Пакрова, такое будзе ўсю зіму да вясны.

**Дзявяты госць.** Звярталі ўвагу і на напрамак ветру. Калі ён дзьмуў з поўначы, меркавалі, што зіма будзе лютая, з завеямі, а калі ж з поўдня — зіма будзе мяккая, з адлігамі.

**Дзясяты госць.** Ёсць звесткі аб тым, што паміж сабой звязаны два блізкія святы: Іван Багаслоў (9 кастрычніка) і Пакровы (14 кастрычніка). На Івана Багаслова звычайна свацці тайна дамаўляліся з жаніхамі аб нявестах з такім разлікам, каб на Пакровы згуляць вяселле.

**Адзінаццаты госць.** У дзень на Пакровы дзяўчаты, якія жадалі стварыць сям’ю, ішлі ў царкву, ставілі перад іконай Маці Божай свечку і маліліся: «Святы Пакроў, пакрыў ты і зямлю, і ваду — пакрый і мяне маладу». Наканаванае шчасце пацвярджалася ў восеньскіх песнях падзякай: «Святы Пакроў накрыў рыбу луской, дрэвы — карой, птаху — пяром, дзеўку — вянком».

**Гаспадар.** Дзякуй, паважаныя госці, за цікавы аповед. А за гэта я пачатую вас кваском. *(Частуе гасцей.)*

**Гаспадыня.** Умее наш народ і працаваць, і адпачываць. Багатая нам дасталася спадчына: і песні, і казкі, і прыказкі, і загадкі [1].

**Аленка.** Давайце, госцікі, адгадаем загадкі:

1) Мыш у нары, а хвост на двары. *(Цыбуля.)*

2) Ляжыць Рыгор паміж гор, лапушком накрыты. *(Агурок.)*

3) Кіну з блыху, а вырасце з кулак. *(Бурак.)*

4) Хоць топчуць яе, і рэжуць, і б’юць, — яна не злуе анічуць, а толькі багаццем усім шчодра плаціць. *(Зямля.)*

5) Стаіць дуб, а пад дубам — дзеці. *(Бульба.)*

6) Румяны Піліп да палкі прыліп. *(Яблык.)*

**Гаспадыня.** А я прапаноўваю вам, госцікі, скорагаворкі.

Госці практыкуюцца ў хуткім вымаўленні.

1) Варыла не варыла, абы добра гаварыла.

2) Бульба з булкай біліся, біліся, бульба булцы як дала — булка сплюшчылася.

**Гаспадар.** Дзе печ, там і тое, што з печы, — гарачая і смачная ежа. І ў першую чаргу — хлеб. Адносіны людзей да хлеба выказаны ў прыказках і прымаўках.

**Першы госць.** Без хлеба яда — да парога хада.

**Другі госць.** Галоднай куме хлеб на ўме.

**Трэці госць.** Горкая праца, ды хлеб ад яе салодкі.

**Чацвёрты госць.** Ёсць хлеб — ядзім, а няма — глядзім.

**Пяты госць.** Сёння паабедаем, а як заўтра — не ведаем.

**Шосты госць.** Калі хлеб у возе, то няма бяды ў дарозе.

**Сёмы госць.** Хлеб на стале — рукі свае.

**Восьмы госць.** Хлеб-соль еш, а праўду рэж.

**Гаспадыня.** Дарагія госці!

Хлеб на стале — рукі свае.

Ешце бульбу, мачайце, а на рэшту выбачайце.

Ды блінцы яшчэ ад рання пякліся вам на сняданне.

Частуйцеся, госці,

Просім вашай мілосці,

Каб вы пілі, елі,

Вясёленька сядзелі,

Харошыя мыслі мелі,

Вясёлыя песні пелі.

Частуе гасцей.

**Гаспадар.** Дарагія госцікі! Ці добра, ці смачна было? Частавалі мы вас, чым мелі, весялілі вас, як умелі. А што кепска — то не мы. Шчасця вам у працы!

**Гаспадыня.** Каб вам смачна спалася і лёгка ўставалася. Багацця ў вашы хаты, а душы і сэрцы — ласкі. Часцей азірайцеся, сябры, назад, у мінулае, каб не пагасла свечка на покуці! Бывайце здаровы, жывіце багата!

**Аленка.** Шчасця вам ў кожную хату. Жывіце ў міры і згодзе пад шчаслівым небам нашай Беларусі!

Спіс выкарыстаных крыніц

1. Шчурава, Р. Калі ласка, у хату [Электронны рэсурс]. — Рэжым доступу: <http://xn--80azkbz6b.xn--80ahe1ag.xn--90ais/roznyja/kali-laska-u-hatu>. — Дата доступу: 10.09.2023.

2. [Карлюк Д. І.](https://2volk.schools.by/teacher/1361201) Калі ласка, у хату [Электронны рэсурс]. — Рэжым доступу: <https://2volk.schools.by/pages/gulnevaja-vecharyna-kal-laska-u-hatu>. — Дата доступу: 10.09.2023.

3. Гучы, роднае слова! : дапаможнік для пазакласнай работы на беларускай мове ў пачатковай школе / уклад.: Ж. Н. Прыймак, М. І. Канус. — Мінск : Авітон, 1995. — 136 с.

4. Раманцэвіч, В. Пачаткі роднае мовы : Дапаможнік для ўсіх / В. Раманцэвіч. — Мінск : Навука і тэхніка, 1993. — 143 с.